„WAWEL” WIREK
O K.S.”Wawel”! Klubie mój kochany,
jeszcze niydowno w cołkim Ślónsku znany .
Tysiónce ludzi na „Wawel” chodziyło,
kaj zamiast trowy – klepisko było!
Dzisioj jest stadión i trowa zielóno,
jest tyż trybuna, cóż, kej wyludnióno!
Fusbalery klupióm do nojniższyj klasy,
a jo wóm przipomna stare, dobre czasy.
Na boisku „Wawel” grywoł swoje mecze,
a pobliski Werdón, to jego zaplecze.
Bajtel z Werdónu mioł jedne marzynie -
- grać i trynować w wiyreckij drużynie!
Mnie przijonć niy chcieli – bół żech za chudy,
to groł żech w Werdónie na małe budy.
Wtedy to „Wawel” mistrzym Ślónska zostoł,
jak Siemianowice trzi jedyn wychłostoł!
Jak dzisioj sie spómna tyn szpil na „Ruchu”,
zarozki lekszy sie robi na duchu!
Ło drugo liga prziszły potym boje,
na łostatku zostało kandydatów dwoje:
we Czynstochowie sie z sobóm spotkali,
kaj nojważniyjszy szpil rozegrali!
Po ciynżkij haji, do łostatnich granic,
pobiyli „walorze” „włókniarzy” z Pabianic!
Zaś zwyciynzki „Wawel”, wroz ze kibicami,
co do Czynstochowy przijechali cugami,
bół wele „Witole” tak przijmowany,
że ludzie w łoknach wywiyszali fany!
Łogrómno to wtedy uciecha była,
cóż, kedy jednak sie drapko skóńczyła.
Choć fest ambitnie sie chopcy starali,
to we drugij lidze sie niy uczimali.
I spadli do trzecij, potym do A klasy,
choć w tyj manszafcie grały take asy
jak: Acia, Opa,Wśnia, dwóch Dubieli,
potym sukcesów już takich niy mieli.
Nareszcie i jo do „Wawla” sie dostoł
i prawoskrzidłowym w juniorach zostoł.
Dyć tela co w ańcy szansa mi dali -
- zarozki do wojska mie powołali!
A po dwóch latach, już sie niy chciało,
możno i talyntu trocha brakowało?
Jednako do dzisioj móm cug do bala.
Jakby niy serce, poszoł bych na hala,
pokopać z wnukami, cóż, kej niy mogą,
bo serce piko i boli mie noga.
Autor:B.Śmigała
Werdón – osiedle robotnicze w Wirku
fusbalery – piłkarze
klupać – pukać
buda – tu-bramka
szpil – mecz
Witola – dzisiaj- MBP w Wirku
fana – flaga
drapko – prędko
manszafla – zespół
ańca – pierwsza drużyna
cug do bala – pociąg do piłki
piko – kłuje
mri_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn deu_Latn szl_Latn mri_Latn fij_Latn szl_Latn pol_Latn sot_Latn pol_Latn szl_Latn szl_Latn szl_Latn mri_Latn